ניקו קובאץ'

ניקו קובאץ' (בקרואטית: Niko Kovač; נולד ב-15 באוקטובר 1971) הוא כדורגלן עבר קרואטי ששיחק בעמדת הקשר ואימן את קבוצת וולפסבורג מהבונדסליגה. קובאץ' נולד ב-15 באוקטובר 1971 בברלין המערבית למשפחה שהגיעה מליבנו שבבוסניה והרצגובינה. הוא שיחק במועדון המקומי הרטה צלנדורף, והחל לשחק בקבוצה הבוגרת שלהם בקיץ 1989 בגיל 17. הוא עבר להרטה ברלין בקיץ 1991 והחל לשחק במועדון ששיחק בבונדסליגה השנייה באותו הזמן. בקיץ 1996 עבר קובאץ' מהרטה, ששיחקה עדיין בבונדסליגה השנייה באותו הזמן, לבאייר לברקוזן מהבונדסליגה. הוא ערך את הופעת הבכורה שלו במדי באייר לברקוזן ב-17 באוגוסט 1996 במשחק פתיחת עונת 1996/1997, בניצחון 4-2 ביתי על בורוסיה דורטמונד. הוא הופיע ב-32 משחקי ליגה בעונתו הראשונה עם באייר לברקוזן והבקיע שלושה שערים. עם זאת, הוא שיחק בעיקר כמחליף בשתי העונות הבאות והחמיץ כמה משחקים בעונת 1997/1998 לאחר שנפצע במשחק ביתי של המועדון נגד שטוטגרט בדצמבר 1997. בשלוש עונות עם באייר לברקוזן, קובאץ' הופיע 77 פעמים במשחקי הבונדסליגה וכבש שמונה שערים. במועדון, אחד מחבריו לקבוצה היה אחיו הצעיר, רוברט, בפעם הראשונה בקריירה המקצועית שלו. קובאץ' עבר להמבורג בקיץ 1999 ושיחק שתי עונות במועדון, בהן הופיע 55 הופעות והבקיע 12 שערים. בקיץ 2001 עזב את המבורג ועבר לבאיירן מינכן שבה שוב שיחק עם אחיו הצעיר רוברט. עם זאת, לא הצליח לבסס את עצמו במועדון ועזב את באיירן מינכן להרטה ברלין לאחר שתי עונות בקיץ 2003. הוא הופיע ב-34 משחקי בונדסליגה וכבש שלושה שערים בליגה. לאחר מכן חתם קובאץ' פעם שנייה בהרטה ברלין. הוא הופיע 75 פעמים במשחקי הבונדסליגה וכבש שמונה שערים. לאחר מונדיאל 2006, עזב קובאץ' את הרטה ברלין לאחר שלוש עונות ועבר לרד בול זלצבורג מהבונדסליגה האוסטרית. ב-26 באוגוסט 2006 הבקיע את השער הראשון שלו בבונדסליגה האוסטרית, בניצחון 4-0 ביתי על ווקר אינסברוק. בחודש מאי 2008 חתם לשנה נוספת במועדון, עד קיץ 2009. ב-29 במאי 2009 עזב לאחר שלוש שנים את רד בול זלצבורג ופרש מכדורגל מקצועי. הוא שיחק את משחקו האחרון עבור רד בול זלצבורג במשחק ידידות נגד באיירן מינכן, שבו הוחלף לאחר 15 הדקות הראשונות. המשחק נגמר בתיקו 0–0. קובאץ' ערך את הופעת הבכורה הבינלאומית שלו במשחק הידידות של קרואטיה נגד מרוקו ב-11 בדצמבר 1996 בקזבלנקה. בהמשך גם הופיע בשלושה משחקים במוקדמות למונדיאל 1998, אבל החמיץ את הגמר בצרפת משום שלא התאושש לגמרי מפציעה עד לתחילת ההכנות לטורניר. הוא לא היה חלק מהנבחרת הלאומית במשך שנתיים לאחר מכן, עד משחק ידידות נגד צרפת בנובמבר 1999. קובאץ' שיחק בקרואטיה בחמשה משחקים במוקדמות למונדיאל 2002 וכבש שער אחד בניצחון 4-0 על סן מרינו. בסופו של דבר, קרואטיה הודחה מהטורניר לאחר סיום במקום השלישי בבית שלהם. הוא שיחק גם במוקדמות יורו 2004, הופיע שבע הופעות והבקיע שני שערים, בניצחון 1-0 נגד אסטוניה ואת השער הראשון בניצחון של הקבוצה 3-0 על אנדורה. אחרי יורו 2004, הפך לקפטן הנבחרת הלאומית והוביל את הקבוצה במוקדמות מונדיאל 2006 שהתקיים בגרמניה. הוא הופיע בתשע מתוך עשרת המשחקים במוקדמות והבקיע שני שערים, שניהם בניצחון 4-0 של קרואטיה על איסלנד בבית בזאגרב. קובאץ' הבקיע את השער במשחק בו ניצחה 2-1 את אוסטרליה. יורו 2008 היה הטורניר הגדול האחרון שלו. הוא הודיע על הפרישה הבינלאומית שלו ב-7 בינואר 2009, בטענה שיש לתת לשחקנים צעירים חסרי ניסיון לשחק. לאחר פרישתו מכדורגל מקצועי הוא הפך למאמנה של הנבחרת השנייה של רד בול זלצבורג, רד בול יוניורס. בשנת 2011 קודם לתפקיד עוזר מאמן הנבחרת הראשונה יחד עם ריקרדו מוניז כמאמן ראשי. אחרי שמוניז התפטר ביוני 2012, קובאץ' היה אחד המועמדים המובילים להחליפו. בסופו של דבר רוג'ר שמידט מונה למאמן וקובאץ' עזב את זלצבורג. ב-21 בינואר 2013 הודיע איגור שטימץ, מאמנה של נבחרת קרואטיה בכדורגל, כי ניקו קובאץ', לצד אחיו רוברט, יאמנו את נבחרת קרואטיה בכדורגל עד גיל 21. משימתם הייתה להעפיל לאליפות אירופה בכדורגל עד גיל 21 2015. קרואטיה הוצבה בבית 5 של טורניר המוקדמות, יחד עם שווייץ עד גיל 21, אוקראינה עד גיל 21, לטביה עד גיל 21 וליכטנשטיין עד גיל 21. הנבחרת סיימה במקום הראשון עם 16 נקודות והעפילה מהמקום הראשון בבית. ב-16 באוקטובר 2013 הודיע דאבור שוקר, נשיא התאחדות הכדורגל הקרואטית, כי ניקו קובאץ' יאמן את נבחרת קרואטיה בכדורגל. הוא החליף את איגור שטימץ. במסיבת עיתונאים אמר שוקר שקובאץ' חתם על חוזה לשנתיים בנבחרת, עד סוף יורו 2016. כמאמנה של קרואטיה הצליח קובאץ' להעפיל למונדיאל 2014 שהתקיים בברזיל לאחר ניצחון 2-0 על איסלנד. בספטמבר 2015 החליטה התאחדות הכדורגל הקרואטית לפטר את קובאץ', בעקבות הפסד 2–0 לנבחרת נורווגיה ותיקו מול אזרבייג'ן במוקדמות יורו 2016. ב-8 במרץ 2016 מונה קובאץ' למאמנה של קבוצת הכדורגל איינטרכט פרנקפורט מהבונדסליגה, במקומו של ארמין פה, שפוטר יומיים קודם לכן. ב-13 באפריל 2018 הודיעה קבוצת באיירן מינכן שקובאץ', ששיחק בקבוצה בעבר במשך שנתיים, סיכם כמאמן הקבוצה. קובאץ' החל את עבודתו בעונת 2018/2019. על אף שבשלב מסוים של העונה הייתה באיירן בפיגור של 9 נקודות מהמקום הראשון, הצליחה הקבוצה לעלות לראש הטבלה ולזכות באליפות. הייתה זו האליפות הראשונה של קובאץ' כמאמן בבונדסליגה. ב-3 בנובמבר 2019 פוטר מתפקידו לאחר רצף תוצאות חלשות, ששיאן בתבוסה בתוצאה 5-1 לקבוצתו הקודמת איינטרכט פרנקפורט. ב-19 ביולי 2020 קובאץ' מונה למאמנה של מונקו מהליגה הצרפתית. בעונתו הראשונה העפיל עם הקבוצה לגמר הגביע הצרפתי שבו הפסידו לפריז סן-ז'רמן, וסיים עם מונקו במקום ה-3 בליגה. ב-31 בדצמבר 2021 פוטר מתפקידו. ב-24 במאי 2022 מונה למאמנה של וולפסבורג. הוא סיים את תפקידו במרץ 2024. באיירן מינכן הגביע הביניבשתי: 2001 אליפות גרמניה: 2002/2003 הגביע הגרמני: 2002/2003 רד בול זלצבורג אליפות אוסטריה: 2006/2007 באיירן מינכן אליפות גרמניה: 2018/2019 הגביע הגרמני: 2018/2019 מדיה וקבצים בנושא ניקו קובאץ' בוויקישיתוף ניקו קובאץ', באתר Transfermarkt ניקו קובאץ', באתר Fussballdaten.de (בגרמנית) ניקו קובאץ', באתר BDFutbol ניקו קובאץ', באתר WorldFootball.net ניקו קובאץ', באתר National Football Teams ניקו קובאץ', באתר FootballDatabase.eu פרופיל המאמן, באתר Transfermarkt ניקו קובאץ' באתר מי ומי בלברוקזן מיכאל יוכין‏, קצר בתקשורת: הסיבות מאחורי הפיאסקו של ניקו קובאץ' בבאיירן מינכן, באתר וואלה, 4 בנובמבר 2019 Torloses Remis zwischen Salzburg und Bayern, באתר goal.com‏, 10 ביולי 2009 (בגרמנית) סטטיסטיקות המשחק באתר BBC Štimac objavio popis za Južnu Koreju, braća Kovač preuzimaju mladu reprezentaciju, באתר hrsport.net, ‏21 בינואר 2013 (בקרואטית) Šuker okrznuo Štimca: 'Ne ponovilo se više nikad!' באתר gol.dnevnik.hr,‏ 17 באוקטובר 2013 (בקרואטית) Niko Kovac: ‘Croatia won’t park the bus against Brazil in World Cup’ באתר הגארדיאן, 11 ביוני 2014 (באנגלית) ניקו קובאץ' שילם את המחיר ופוטר מנבחרת קרואטיה, באתר וואלה, 9 בספטמבר 2015 ניקו קובאץ' מונה למאמנה החדש של איינטרכט פרנקפורט, באתר וואלה, 8 במרץ 2016 רשמית: ניקו קובאץ' יאמן את באיירן מינכן, באתר ONE‏, 13 באפריל 2018 ענבל מנור, ‏‏המצליחן הכי אומלל: על העונה המטלטלת של קובאץ' בבאיירן, באתר ספורט1, 25 במאי 2019 ניקו קובאץ' סיים את תפקידו כמאמן באיירן מינכן, באתר וואלה, 3 בנובמבר 2019 VfL part company with head coach Niko Kovac, March 17 2024